ΓΡΑΠΤΗ ΕΡΩΤΗΣΗ P-2927/96 υποβολή: Gιrard Caudron (PSE) προς την Επιτροπή (25 Οκτωβρίου 1996)

Θέμα: Ενημέρωση των νεών για τα κοινοτικά θέματα

Συχνά στις επαφές μου με ευρωπαίους πολίτες και κυρίως εκπαιδευτικό προσωπικό διαπιστώνω με ικανοποιίηση ένα ζωηρό ενδιαφέρον για τα ευρωπαϊκά θέματα και ειδικότερα για μια καλύτερη ενημέρωση γύρω από τη λειτουργία, τους στόχους και τα επιτεύγματα της Ένωσης και των ευρωπαϊκών θεσμικών οργάνων.

Δυστυχώς δεν υπάρχει καθόλου ή σχεδόν καθόλου υλικό που να παρουσιάζει στο νεανικό κοινό, μάλιστα δε στο πολύ νεανικό κοινό, την Ευρωπαϊκή Ένωση με απλό τρόπο.

Μπορεί η Επιτροπή να γνωστοποιήσει στο Κοινοβούλιο ποιοί είναι οι στόχοι της ως προς το θέμα της ενημέρωσης των νεών και των παιδιών, στο πλαίσιο μιας παιδαγωγικής πολιτικής;

Σκοπεύει να επεξεργασθεί και να διανείμει συντόμως ενημερωτικό και παιδαγωγικό υλικό που να απευθύνεται στα παιδιά;

Απάντηση του κ. Oreja εξ ονόματος της Επιτροπής (28 Νοεμβρίου 1996)

Η Επιτροπή έχει επίγνωση του πόσο σημαντική είναι η ενημέρωση των νέων και έχει θέσει σε εφαρμογή διάφορα προγράμματα προς αυτή την κατεύθυνση. Έτσι, εκδόσεις που απευθύνονται στους νέους σχολικής ηλικίας περιελήφθησαν στο πρόγραμμα εκδόσεων προτεραιότητας.

Στο πλαίσιο αυτό, μια νέα έκδοση του έργου «Εξερευνώντας την Ευρώπη» προβλέπεται να κυκλοφορήσει λίαν προσεχώς. Ένα εικονογραφημένο περιοδικό (κόμικς) και ένας CD-Rom για παιδιά ηλικίας 9-14 ετών βρίσκονται στο στάδιο της προετοιμασίας. Η Επιτροπή μελετά την παραγωγή διάφορων άλλων προϊόντων ενημέρωσης με αποδέκτες τα παιδιά.

Το πρόγραμμα «Νέοι για την Ευρώπη» περιλαμβάνει μία δράση που προορίζεται να υποστηρίξει ενέργειες ενημέρωσης που σχετίζονται με τους στόχους του προγράμματος, συγκεκριμένα: την ενεργό συμμετοχή των νέων στην άσκηση των δικαιωμάτων και καθηκόντων του πολίτη.

Το 1996, πάνω από πενήντα προγράμματα ενημέρωσης των νέων χρηματοδοτήθηκαν στο πλαίσιο της εν λόγω δράσης. Μεταξύ αυτών, 18 προγράμματα στα οποία εμπλέκονται δομές ενημέρωσης των νέων σε 13 κράτη μέλη, καθώς και στην Ισλανδία και τη Νορβηγία, έτυχαν χρηματοδότησης με στόχο την παγίωση ενός δικτύου, του Eurodesk, το οποίο έχει την ειδική αποστολή να ενημερώνει τους νέους ευρωπαίους σχετικά με τα κοινοτικά προγράμματα και τις κοινοτικές ενέργειες που τους ενδιαφέρουν.

Τέλος, η Επιτροπή ανέλαβε την ανάπτυξη ενός πιλοτικού προγράμματος, «Teaching in Europe-Διδάσκοντας στην Ευρώπη», στο οποίο συμμετέχουν εκπαιδευτικοί από διάφορα κράτη μέλη. Το πρόγραμμα αυτό έχει ιδίως ως στόχο τη δοκιμή, για εκπαιδευτικούς σκοπούς, του υλικού που παράγεται από την Επιτροπή.

Η ενημέρωση των νέων για τα κοινοτικά θέματα είναι ακόμη ουσιαστικότερης σημασίας, δεδομένου ότι ήδη από τη μικρότερη ηλικία σχηματίζονται οι βάσεις της προσωπικότητας. Όμως, η Επιτροπή και, συγκεκριμένα, οι αντιπροσωπείες της στα κράτη μέλη, έχουν επανειλημμένα διαπιστώσει την σχεδόν ολική απουσία τέτοιου είδους ενημέρωσης. Η παραγωγή από την Επιτροπή διαφημιστικού και εκπαιδευτικού υλικού που απευθύνεται στα παιδιά συναντά μεγάλες δυσκολίες. Διατρέχει τον κίνδυνο να γίνει αντιληπτή ως προπαγανδιστική ενέργεια και πρέπει να αντιμετωπίσει τις μεγάλες διαφορές που υπάρχουν μεταξύ των πολιτιστικών προσεγγίσεων και των εκπαιδευτικών προγραμμάτων των κρατών μελών.

Συνεπώς, οι περισσότερες από τις πρωτοβουλίες ενημέρωσης που η Επιτροπή έχει μέχρι σήμερα ξεκινήσει με στόχο το κοινό αυτό, έχουν αναληφθεί από τις αντιπροσωπείες της στα κράτη μέλη. Έτσι, ενδιαφέρουσες εκδηλώσεις πραγματοποιήθηκαν από τις αντιπροσωπείες στη Βόννη, στο Λονδίνο, στη Ρώμη και στο Μιλάνο. Η καλή υποδοχή της οποίας έτυχαν οι εν λόγω πρωτοβουλίες και η διαπίστωση μιας γενικής ζήτησης, οδήγησαν την Επιτροπή στη δημιουργία μιας κεντρικής εκδοτικής γραμμής, στην οποία περιλαμβάνεται η νέα έκδοση του φυλλαδίου «Exploring Europe» («Εξερευνώντας την Ευρώπη»). Το φυλλάδιο αυτό θα κυκλοφορήσει στις άλλες γλώσσες πριν από τα Χριστούγεννα.

Μεταξύ των άλλων υπό εξέλιξη δραστηριοτήτων, πρέπει να αναφερθεί μία μικρή εγκυκλοπαίδεια «η Ευρώπη από το Α έως το Ω» και ένα εικονογραφημένο περιοδικό για την Κοινότητα. Οι πρώτες αυτές ενέργειες θα αξιολογηθούν προσεκτικά με σκοπό την κατάρτιση ενός μεσοπρόθεσμου και μακροπρόθεσμου εκπαιδευτικού, εκδοτικού προγράμματος. Η ποιότητα και αποτελεσματικότητα του προγράμματος αυτού θα αυξηθούν μέσω του συνδυασμού του με άλλο εκπαιδευτικό υλικό που παράγει η Επιτροπή και με τη συνεργασία των ιδιωτικών εκδοτικών οίκων, αντίγραφο του οποίου διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.